انا قرأت ف اسلام ويب إن في إجماع علي إن الرجل مش فرض عليه يدفع فلوس علاج زوجته وقت مرضها هل دا صحيح ؟ و لو هو صحيح هو مش جزء من القوامه الانفاق ؟ وحديث الرسول" كلكم راع و كلكم مسؤول عن رعيته " و هو راع ليها! و لو نفرض إن زوج امر زوجته بعدم العمل وهي طبعا لازم تطيعه فلو مرضت تعالج نفسها منين !
مافيش إجماع ، ودا قول الجمهور.  والفكرة في الفقهاء لما يحددوا المقدار الواجب أنهم بيحددوه عشان يقولوا : إيه اللي يرفع عن الإنسان الإثم؟  فقالوا : النفقة الواجبة : أنه ينفق على الحاجات الأساسية ، من مأكل وملبس ومشرب ومسكن.  دا الواجب عليه.  طب واجب عليه دا معناه أنه لو مقتدر ما يدفعش غيره؟  لأ غلط ، دا معناه أنه المقدار اللي لازم لو مش لاقي شغل ينزل يشحت عشان يجيب تمنه.  لكن اللي بعد كده اسمه النفقة المستحبة ، اللي هو تركها بالكلية إثم برضه.  يعني لو واحد مثلًا بيعمل واجبات الصلاة فقط ، صلاته صحيحة ، بس لو فضل طول حياته ما بيعملش مستحبات الصلاة ، نقول له : لأ تعالى ، اللي أنت بتعمله دا غلط.  فهو نفس الكلام : أنه الفقهاء بيحددوا المقدار الواجب دا عشان كده ، مش عشان ما ينفقش عليها وقت علاجها ، ماحدش من الفقهاء قال : لو زوجتك مريضة ، لو سمحت ما تنفقش عليها ، لأ طبعًا ، أمال فين "وعاشروهن بالمعروف"؟  لكن التحديد دا لغرض زي ما ذكرت فوق.  طب هي هتفضل مريضة يعني؟  لأ ، واجب على من تجب عليهم نفقتها بقى ، الأب والابن أنهم يعالجوها. فهو في كل الحالات هي هتتعالج ، لكن مين واجب عليه نفقة العلاج دي؟ ، يعني مين اللي يأثم لو هي ما اتعالجتش؟  هنا الخلاف بقى ، أبوها وابنها على قول الجمهور ، وزوجها على القول الآخر.